מס' פנימי: 477414
הכנסת התשע-עשרה

יוזמים:      חברי הכנסת	דב חנין
					מוחמד ברכה
					חנא סוייד
					עפו אגבאריה
	
				פ/692/19			

הצעת חוק הגדלת אחוזי השידור בשפה הערבית (תיקוני חקיקה), התשע"ג–2013

תיקון חוק רשות השידור	1.	בחוק רשות השידור, התשכ"ה–1965, אחרי סעיף 44ד יבוא:	
		"שידורים בשפה הערבית	44ד1.	עשרים אחוזים לפחות מזמן השידורים בשידורי הטלוויזיה יוקצו לשידורים בשפה הערבית."	
תיקון חוק הרשות השנייה לטלוויזיה ורדיו	2. 	בחוק הרשות השנייה לטלוויזיה ורדיו, התש"ן–1990, בתוספת הראשונה, בפרט 4, במקום "שלא יפחת מחמישה אחוזים בשפה הערבית" יבוא "שלא יפחת מעשרים אחוזים בשפה הערבית". 	
דברי הסבר
סעיף 1	רשות השידור פועלת מכוח חוק רשות השידור (להלן – הרשות). על פי סעיף 3 לחוק זה, על הרשות לקיים שידורים בשפה הערבית לצרכיה של האוכלוסייה דוברת הערבית, וכן לקדם את ההבנה והשלום עם המדינות השכנות.
מימון פעולות הרשות נעשה באמצעות גביית אגרה עבור שידוריה ממחזיקי מקלט טלוויזיה. אגרה זו נגבית באותו הסכום הן מאזרחים יהודים והן מאזרחים ערבים. עם זאת, אין הדבר בא לידי ביטוי בהקצאת זמני השידור בשפות השונות. על כן, מוצע לקבוע כי 20% לפחות מזמן השידורים בשידורי הטלוויזיה במהלך כל חודש יוקצו לשידורים בשפה הערבית. 
סעיף 2	הרשות השנייה לטלוויזיה ורדיו (להלן – הרשות השנייה), פועלת מכוח חוק הרשות השנייה לטלוויזיה ורדיו, התש"ן–1990, וממונה על קיום השידורים בערוץ 2 ובערוץ השלישי. בסעיף 5 לחוק זה נקבע כי על הרשות השנייה לקיים שידורים בשפה הערבית לצרכיה של האוכלוסייה דוברת הערבית ולתת  ביטוי להשקפות השונות הרווחות בציבור. 

כן קובע החוק, כי שידור תכניות דוברות ערבית כיום, לא יפחת מהיקף של חמישה אחוזים בשפה הערבית. על מנת לקדם את השוויון בנושא זה מוצע להגדיל את היקף השידורים בשפה הערבית לעשרים אחוזים. 
הצעות חוק דומות בעיקרן הונחו על שולחן הכנסת השמונה-עשרה על ידי חברת הכנסת חנין זועבי וקבוצת חברי הכנסת (פ/2077/18), ועל ידי חבר הכנסת חנא סוויד וקבוצת חברי הכנסת (פ/1950/18). 
הצעות חוק זהות הונחו על שולחן הכנסת השבע-עשרה על ידי חברת הכנסת נאדיה חילו (פ/4051/17), ועל שולחן הכנסת השמונה-עשרה על ידי חבר הכנסת דב חנין וקבוצת חברי הכנסת (פ/697/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ב' בניסן התשע"ג – 13.3.13